钦定古今图书集成/历象汇编/历法典/第074卷 > 章俊卿考索 > 论大衍历
## 钦定古今图书集成/历象汇编/历法典/第074卷 > 章俊卿考索 > 论大衍历

一行倚大衍之数，立推步之法，是一行求合于大衍
者也，非大衍合一行之数也。大衍之数无穷，倚此数，
立此法，庶乎其有所据依，亦犹《太初》以律起历之意
也。一行历本议曰：“天数五，地数五，五位相得而各有
合，所以成变化而行鬼神也。”此《易系》之文，一行举以
为议历之本盖，其意所主，在乎“‘五位相得而各有合’
之一言，是以推而广之，无往而不合也。”欧阳修《志唐
历》曰：“历起于数。数者，自然之用也。其用无穷，而无所
不通，以之于律于《易》，皆可合也。”是亦一行之意欤？虽
然，一行亦岂能外诸历家之法，而独推大衍而为法
欤？一行变诸家之法之名，而从大衍之数也。诸历虽
不倚大衍以立法，而其中亦有与大衍暗合之道矣。
一行之言曰：“天数始于一，地数始于二”，此即《易系》天
一地二之说，诸历之所同用也。所谓“天数中于五，地
数中于六”，为二中，此即班固志五六者天地之中合
之说也。所谓“天数终于九，地数终于十”，为二终，此即
《班志》十九年为章，合天地终数得闰法之说也。所谓
“天有五音，所以司日”；地有六律，所以司辰。此即扬子
云“声生于日，律生于辰”之说也。此其与诣家之说同
者如是也。自一而降，为五行生数；自六以往，为五行
成数。一六而退极，五十而增极。〈中极居五六之间故六退极五增极也〉
一六为“爻位”之统，五十为《大衍》之母。

大衍之说五十，或者以为五为十者，一生而六成之，一与六合，所以为爻位之统，五生而十成之，五与十合，所以五与十为大衍之母也。又曰：“五至十则六七八九在其中间矣。大衍之数五十，而六为太阴，七为少阳，八为少阴，九为老阳，皆是五十之数之揲也。故曰：五十，大衍之母也。自一至六则二三四五在其中” 间、即六爻之数也，故曰“一、六爻、位之统也。”

成数乘生数，其算六百，为“天中之积。”

成数六七八九十，生数一二三四五，成数共成四十也，生数共为十五也。以四十乘十五，则是四十个十五，共得六百之数也。以十五乘四十，亦得六百之数也。

生数乘成数，其算亦六百，为地中之积，合千有二百，
以五十约之，则四象周六爻也。

千二百之数，五十个二十四也，四六二十四四，象周六爻也。

千二百之数，亦得二十四个五十也。虚一不用，太极包四十九用也。

综生数，约中积，皆十五。

成数四十也。四十个十五，则得中积六百之数，故曰：“成数约中。积者十五。”

综成数，约中积，皆四十。

生数十五也，十五个四十，亦得中积六百之数，故曰“生数约中积四十” 也。十五四十乘六百之数可也，复约之而归于十五四十亦可也。

兼而推天地之数，以五位取之，复得二“中”之“合”也；

四十与十五，即五十五。天数二十五，地数三十，天地之数五十有五，与地合也。天之中数五，地之中数六也。五五二十五，五六三十，共成五十有五，故曰：“以五位取之，复得二中之合” 也。

著数之变，九六各一，《乾坤》之象也；

《干》为九，九老阳，《坤》为六，六老阴，各居其一也。

七八各三，六子之象也。

七为少阳，震长男，坎中男，艮少男，凡三少阳也。八为少阴，巽长女，离中女，兑少女，凡三少阴也。

故“爻象通乎六十，策数行乎四百四十；是以大衍为
天地之枢，如环之无端。”此一行取以为起历之法也。
其候卦则本乎《月令》。〈七十二候之卦也〉《日卦》则本乎《孟氏章
句》。〈十二卦主十二月复姤之频也〉定朔则本乎刘孝孙、傅仁；均岁差
则本乎虞喜、何承天；更积法曰《演法》，变日法曰《通法》，
改周天曰干实，此又一行变诸历法之名，以从《大衍》
之类也。《唐志》曰：“自太初至麟德，历有二十三家，与天
虽近而未密也。”至于《一行》，密矣，其倚数立法，固无以
易也。后世虽有改作，皆依仿而已。《唐志》之言诚是也，
特其知《大衍》之历倚《易》数之法而不知其变。诸历之
衍，以从大衍之数，是以表而出之。